Kunstmuseet i Tønder
Kunstmuseet i Tønder, landsdelsmuseum for det tidligere Sønderjyllands Amt i Tønder, udskilt fra Tønder Museum i 1972 og indrettet i bygninger ved siden af dette fra 1972 og 1975. Senere blev bl.a. Tønders vandtårn (1902) og pumpehus inddraget, og i 1999 åbnede en ny tilbygning ved arkitekt Niels Frithiof Truelsen. Indtil 2006 hed museet Sønderjyllands Kunstmuseum. 
Kunstmuseet i Tønder blev i 2006 en del af Museum Sønderjylland. Museet rummer dansk kunst fra 1900-t. med hovedvægt på surrealismen, repræsenteret af bl.a. Wilhelm Freddie og Vilhelm Bjerke Petersen. Også væsentlige værker af Svend Wiig Hansen findes på museet, der tillige har billeder af bl.a. Emil Nolde og andre nordtyske og hollandske kunstnere. Endvidere fokuseres der på nordisk kunst.